พม.เตรียมมอบ 4 ความสุข เป็นของขวัญปีใหม่ให้ประชาชนทุกกลุ่มเป้าหมายทั่วประเทศ ภายใตแนวคิด พม.เติมสุข ทั่วไทย 2562
พม.เตรียมมอบ 4 ความสุข เป็นของขวัญปีใหม่ให้ประชาชนทุกกลุ่มเป้าหมายทั่วประเทศ ภายใตแนวคิด พม.เติมสุข ทั่วไทย 2562

นางสุภัชชา สุทธิพล รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ กล่าวแถลงข่าวการมอบของขวัญปีใหม่ กระทรวง พม. ประจำปี 2562 ว่าของขวัญที่กระทรวง พม. จะมอบให้ประชาชนนั้น คือ 4 ความสุข 
สุขแรกคือ สุขถ้วนหน้า ที่ทุกสิทธิของคนพิการผ่านบัตรประชาชนใบเดียว เพื่อเข้ารับบริการจากหน่วยงานภาครัฐ พร้อมทั้งคงอัตราดอกเบี้ย สถานธนานุเคราะห์ ด้วยอัตราดอกเบี้ยต่ำสุดร้อยละ 25 สตางค์ต่อเดือน 
สุขที่ 2 คือ สุขอาศัย โดยมอบบ้าน สร้างชุมชนไทยทุกคนมั่นคงเข้มแข็ง 2562 หลัง มอบบ้านปันสุขเพื่อผู้สูงอายุ 1,000 หลัง ปรับปรุงซ่อมแซมพร้อมมอบบ้านให้แก่ผู้สูงอายุที่มีรายได้น้อย 76 จังหวัดทั่วประเทศ สร้างที่อยู่อาศัยผู้ประสบภัย 75 หลัง และจัดโครงการ Easy Home ซื้อง่ายจ่ายสบาย โดยลดราคาขายโครงการบ้านเอื้ออาทร 35 โครงการ ที่มีราคาขายระหว่าง 250,000 - 420,000 บาท และโครงการบ้านแลกบ้าน ให้กับลูกค้าที่ทำสัญญากับการเคหะแห่งชาติ จะจัดหาที่อยู่อาศัยให้เหมาะสมกับความต้องการของลูกค้า แจกฟรีค่าเหล็กดัดมุ้งลวด สำหรับลูกค้าที่ซื้ออาคารชุดโครงการบ้านเอื้ออาทรทุกโครงการ และโครงการเคหะชุมชน 4 โครงการ และแถมฟรีค่าธรรมเนียมการโอนกรรมสิทธิ์ สำหรับทุกโครงการ

สุขที่ 3 คือ สุขร่วมใจ เปิดตัวศูนย์เรียนรู้นวัตกรรม เทคโนโลยีและสิ่งอำนวยความสะดวกสำหรับคนพิการ เช่น ศาสนสถานเชื่อมบุญ เกื้อหนุนคนพิการและผู้สูงอายุ  หนาวนี้ที่บนดอย ตามรอยภูมิวัฒนธรรม โดยมีโปรโมชั่นพิเศษถึงช่วงเดือนกุมภาพันธ์ 2562 พร้อมทั้งเปิดตัวเว็บไซต์ รวมใจยุติความรุนแรง 
สุขที่ 4 คือ สุขยั่งยืน โดยขับเคลื่อนเรื่อง สังคมผู้สูงอายุ เป็นวาระแห่งชาติ โดยมีเป้าหมายให้ผู้สูงอายุไทยเป็น Active Ageing ร่วมพัฒนาประเทศสู่ความมั่นคง มั่งคั่งและยั่งยืน